DEĊIŻJONI TAL-KUMMISSJONI
tal-21 ta’ Marzu 2007
Dwar l-iskema ta’ għajnuna C 18/2006 (ex N 524/2005) li l-Italja kienet qed tippjana li timplimenta għal intrapriżi ta’ daqs żgħir jew medju
(notifikata taħt id-dokument numru C(2007) 1175)
(Il-verżjoni bit-Taljan biss hija awtentika)
(Test b’relevanza għaż-ŻEE)
(2007/335/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel sub-paragrafu ta’ l-Artikolu 88(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li sejħet lill-partijiet interessati sabiex iressqu l-kummenti tagħhom dwar dawn id-dispożizzjonijiet (1),
Billi:
I. PROĊEDURA
(1)
Permezz ta’ ittra tat-18 ta’ Ottubru 2005, l-awtoritajiet Taljani nnotifikaw lill-Kummissjoni dwar din l-iskema ta’ għajnuna. Huma pprovdew lill-Kummissjoni b’aktar tagħrif permezz ta’ ittri ta’ l-20 ta’ Diċembru 2005, it-13 ta’ Marzu 2006 u s-27 ta’ Marzu 2006. Il-Kummissjoni talbet tagħrif addizzjonali permezz ta’ ittri ta’ l-10 ta’ Novembru 2005 u t-8 ta’ Frar 2006.
(2)
Permezz ta’ ittra tas-16 ta’ Mejju 2006, il-Kummissjoni infurmat lill-Italja li kienet iddeċidiet li tibda l-proċedura stabbilita fl-Artikolu 88(2) tat-Trattat tal-KE fir-rigward tal-miżura ta’ għajnuna.
(3)
Id-deċiżjoni tal-Kummissjoni li tibda l-proċedura ġiet ippubblikata fil-Ġurnal Uffiċjali ta’ l-Unjoni Ewropea (2). Il-Kummissjoni talbet lill-partijiet interessati sabiex iressqu l-kummenti tagħhom.
(4)
L-Italja ressqet il-kummenti tagħha permezz ta’ ittra fit-23 ta’ Ġunju 2006, li fiha infurmat dwar l-intenzjoni tagħha li tressaq aktar osservazzjonijiet dwar aspett speċifiku.
(5)
L-ebda parti interessta ma ressqet kummenti matul il-proċedura.
(6)
Il-Kummissjoni talbet għal informazzjoni supplementari permezz ta’ ittri tal-21 ta’ Settembru 2006 u l-10 ta’ Jannar 2007.
(7)
Permezz ta’ ittra irreġistrata tat-30 ta’ Jannar 2007, li waslet għand il-Kummissjoni fit-2 ta’ Frar 2007, l-Italja infurmat lill-Kummissjoni li l-miżura nnotifikata kienet ġiet irtirata.
II. DESKRIZZJONI DETTALJATA TAL-MIŻURA
(8)
L-għan tal-miżura kien li jiġi inkoraġġit it-tkabbir ta’ l-intrapriżi ta’ daqs żgħir jew żgħir ħafna, li jkun irriżulta minn proċess ta’ aggregazzjoni (amalgamazzjoni ma’ intrapriżi oħrajn ta’ daqs żgħir jew medju jew l-akkwist tagħhom), permezz ta’ kreditu tat-taxxa. L-infiq previst għal din il-miżura nnotifikata kien ta’ EUR 120 miljun għall-2006, EUR 242 miljun għall-2007 u EUR 122 miljun għall-2008.
(9)
Il-bażi legali tal-miżura hija l-Artikolu 2 tad-Digriet-Liġi Nru 106 tas-17 ta’ Ġunju 2005, ikkonvertita f’Liġi Nru 156 tal-31 ta’ Lulju 2005. Din tinkludi standstill clause. L-iskema ta’ għajnuna ma ddaħħlitx fis-seħħ.
(10)
L-Italja diġà wettqet miżura simili fl-2005 (3), taħt ir-Regolament ta’ Eżenzjoni Ġenerali għall-għajnuna għall-SME (4). Dik il-verżjoni tillimita l-krediti tat-taxxa għal 50 % ta’ l-ispejjeż ta’ konsulenza għal proċess ta’ amalgamazzjoni u akkwist. L-awtoritajiet Taljani indikaw li, minħabba dan il-limitu, l-utilizzazzjoni ta’ din il-miżura kienet limitata, b’132 applikazzjoni għal ammont totali ta’ krediti tat-taxxa ta’ EUR 3 442 261. 46 applikazzjoni biss ġew aċċettati għal ammont totali ta’ krediti tat-taxxa ta’ EUR 415 306.
III. KUMMENTI MILL-ITALJA
(11)
Permezz ta’ ittra tat-30 ta’ Jannar 2007, l-awtoritajiet Taljani infurmaw lill-Kummissjoni li l-finanzi għal din il-miżura kienu intużaw għal skopijiet oħra u li l-miżura nnotifikata ma kenitx ġiet implimentata għaliex kienet ġiet irtirata.
IV. EVALWAZZJONI
(12)
Wara l-irtirar tan-notifika, il-proċedura m’għadx għandha aktar relevanza.
V. KONKLUŻJONI
(13)
Il-Kummissjoni għalhekk iddeċidiet li tagħlaq il-proċedura stabbilita fl-Artikolu 88(2) tat-Trattat tal-KE għaliex din m’għad għandha l-ebda relevanza wara l-irtirar tal-miżura mill-Italja,
ADOTTAT DIN ID-DEĊIŻJONI:
Artikolu 1
Wara l-irtirar tan-notifika mill-Italja, il-proċedura preżenti m’għadx għandha aktar relevanza. Il-Kummissjoni għalhekk iddeċidiet li tagħlaq il-proċedura mibdija taħt l-Artikolu 88(2) tat-Trattat tal-KE.
Artikolu 2
Din id-Deċiżjoni hija indirizzata lir-Repubblika ta’ l-Italja.
Magħmul fi Brussell, 21 ta’ Marzu 2007.